طفلة من فاس دارت فيديو كتعاود فيه على تعرضها للإغتصاب والتعذيب من طرف عمها، غادي يتاصل بيها واحد باش يدير معاها حوار وأول حاجة غادي يقوليها غير هدري حسبيني بحال عمك، هاداك عمها لي كتشكى من أنه كيعذبها ويغتاصبها خونا باغي يدير معاها حوار وباش يهرس الجليد ويرفع الإحراج ويخليها تسترسل في الهدرة قاليها حسبيني بحال عمك، واخا تكون واكل الفصة ماغاديش تقول لاي واحد أو وحدة كيتشكاو من الإغتصاب وباغين يعاودو على معاناتهم, غير خودو راحتكم ديروني بحال لي غتاصبكم وهدرو على خاطركم، ومن غير هاد الحادثة كاين فيديوات وتسجيلات كثار ديال ناس كيصورو ضحية إغتصاب وكيسولوها بحال الى هي الجانية وكيبداو يركزو على الجانب الإيروسي من القصة، البنت كتكون كتعاود والمحاور دابا وساعة كينقز، إييه وملي هبط ليك السروال شنو دارليك، واش خشاه كامل ولا غير شوية، واش ساليك الدم، وباش كتفك، مكتعرفهم واش كيحاورو ضحية إغتصاب ولا كيفونطازميو عليها. الإغتصاب والبيدوفيليا جرائم لي كتحطم الضحية حياتها كاملة، جرائم بشعة كتدمر الضحية وكيمتد هاد الأذى حتى للأسرة كلها والعائلة، ولكن في هاد البلاد كتسمع شي أحكام عجيبة ومخففة بزاف، يقدر بيدوفيل يكون مدوزها كحلة على شي طفل ويتشد ويدوز عامين حتى لخمسنين الى كثرو معاه، وكاين حالات كثيرة كتلقى واليدين الطفل مكيمشيوش يديكلاريو خوفا من الشوهة، عاد زيد عليها الإعتدائات الداخلية لي كتوقع وسط الأسر، الاب يدوز للبنت ولكن في نفس الوقت الام ماباغاش المعيل يمشي للحبس، وكيديرو مبررات ويدعيو معاه بالعفو ويزيدو، هادشي في حالة مابقاوش يلومو الضحية، بحال مثلا لي يبقى يوصف بنت عندها 12 أو 13 عام، ويبدى يوصفها بداك كانت طويلة وتامرة كاتبان كثر من عمرها تشوفها تعطيها عشرين، الطفل راه طفل واخا يكون غيه جوج مسترو. طفلة تعرضات للتعنيف والإغتصاب والتعذيب راه خاصها شي مختصة نفسانية وإجتماعية لي تهدر معاها وتحاورها وتستفسر وداكشي يكون قانوني و ناس يكونو فاهمين وعارفين آش كيديرو وخدمتهم يتواصلو مع الطفل المغتصب والمعنف، ماشي ميكرو وكاميرة والاسئلة ديال معتقل درب مولاي علي الشريف، عاد زيد الكلخ وعدم الفهم الدرية كتقول مغتاصبها عمها ونتا باش تطلق معاك الدرة كتقوليها حسبني بحال عمك، آش هاد الكارثة والجهل والتخربيق، أصلا راجل ماخاصوش يهدر معاها أو يتواصل معاها بديك الطريقة وهي عاد كتقول تعرضات للإغتصاب والعصى، ولكن للإسف حاليا راه ضحية الإغتصاب كتعاود تتغتاصب غير ببحال هاد الحوارات والأسئلة . 
طفلة من فاس دارت فيديو كتعاود فيه على تعرضها للإغتصاب والتعذيب من طرف عمها، غادي يتاصل بيها واحد باش يدير معاها حوار وأول حاجة غادي يقوليها غير هدري حسبيني بحال عمك